BANPU คาดกำไรปี 61 สูงสุดในรอบ 7 ปี แนะซื้อเป้าหมาย 28 บาท
BANPU คาดกำไรปี 61 สูงสุดในรอบ 7 ปี แนะซื้อเป้าหมาย 28 บาท
23 มี.ค. 2561

บล.ไอร่า ระบุในบทวิเคราะห์วันนี้(23 มี.ค.) ว่า บริษัท บ้านปู จำกัด (มหาชน) หรือ BANPU คาดปี’61 กำไรจากการดำเนินงานปกติ (Normalized profit) สูงสุดในรอบ 7 ปี โดยแนวโน้มราคาถ่านหินในตลาดโลกช่วงที่เหลือของปี 61 มีโอกาสอ่อนตัวลงบ้าง หลังหมดช่วงฤดูหนาว จากขึ้นไปสูงสุดที่ 108 USD/ton เมื่อปลายเดือนก.พ.’61 อย่างไรก็ตามคาดปริมาณความต้องการใช้ถ่านหินยังคงแข็งแกร่ง จากการนำเข้าของจีน และนโยบายปิดเหมืองถ่านหินในประเทศ โดยคาดแกว่งตัวอยู่ในช่วง 85-95 USD/ton
คาดกำไรจากการดำเนินงานปกติ (Normalized profit) ในปี ’61 อยู่ที่ 10,659 ล้านบาท สูงสุดในรอบ 7 ปี จากแนวโน้มราคาถ่านหินที่เพิ่มขึ้น คาดส่งผลดีต่อผลการดำเนินงานเหมืองถ่านหินของ BANPU ทั้งอินโดนีเซีย และออสเตรเลีย โดยเฉพาะเหมืองถ่านหินที่ออสเตรเลีย คาดผลการดำเนินฟื้นตัวโดดเด่น เนื่องจากเป็นเหมืองใต้ดินที่ต้นทุนผลิตค่อนข้างคงที่
โดยคาดราคาขายถ่านหินสำหรับเหมืองถ่านหินที่อินโดนีเซียในปี’61 อยู่ที่ 80 USD/ton เพิ่มขึ้นจาก 75 USD/ton เมื่อปี’60 ขณะที่เราคาดราคาถ่านหินอ้างอิงปี’61 อยู่ที่ 85 USD/ton จากปัจจุบันที่ ประมาณ 100 USD/ton ประเมินราคาเป้าหมายปี’61 ที่ 28.00 บาท